Predkladacia  správa 

	
Vláda SR na svojom zasadnutí dňa 26. októbra 2005 schválila Správu o objektivizácii potenciálnych vplyvov projektu Kia/Hyundai na rozpočet verejnej správy. Zároveň  uložila uznesením č. 850 predložiť na rokovanie vlády samostatný materiál o výstavbe obytného súboru Záhorská Bystrica. Týmto materiálom sa uvedená úloha plní.
	
Záväzok SR zabezpečiť ubytovanie pre zahraničných investorov v Bratislave vyplynul zo side letter medzi MH SR, MF SR na jednej strane a oboma kórejskými investormi na strane druhej. Na splnenie tohto záväzku hľadalo MH SR také cesty riešenia, ktoré by boli z hľadiska dosahov na rozpočet verejnej správy najefektívnejšie a najhospodárnejšie .
	
Predložený model výstavby obytného súboru vychádza z  predpokladu  založenia 100% spoločnosti MH SR, ktorá by zabezpečila výstavbu tohto súboru a jeho prevádzkovanie do času ukončenia záväzku SR voči investorom.  Následne by  po uplynutí piatich rokov došlo k odpredaju tejto spoločnosti. 
	
Obytný súbor – jeho výstavba a prevádzkovanie bude predstavovať v prvej etape záťaž pre štátne finančné aktíva v celkovej sumu 1 166 000 tis. Sk, z ktorých sa predpokladá, že do bilancie  štátu sa vráti 934 881 tis. Sk v roku 2011,  teda po odpredaji spoločnosti MH SR v procese privatizácie. Celkový vplyv tohto záväzku na rozpočet verejnej správy sa kvantifikuje sumou 231 119 tis. Sk. 
	
Lokalizácia obytného súboru bola pôvodne viazaná na Záhorskú Bystricu, do úvahy však prichádzajú ešte 2 lokality v okolí Bratislavy, ktoré spĺňajú požiadavky investorov.  Pre MH SR budú rozhodujúce náklady, za ktoré budú pozemky vykúpené, čím  sa zabezpečí minimalizácia dopadov na verejné financie. 
	
Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

Materiál bol predmetom medzirezortného pripomienkového konania a predkladá sa na rokovanie vlády SR bez rozporov.